b'\n_START_ARTICLE_\nTotuudenj\xc3\xa4lkeinen politiikka\n_START_PARAGRAPH_\nTotuudenj\xc3\xa4lkeinen politiikka tarkoittaa poliittista kulttuuria jossa p\xc3\xa4\xc3\xa4t\xc3\xb6ksiin vaikuttaa l\xc3\xa4hinn\xc3\xa4 tunteisiin vetoaminen, joka ei ole yhteydess\xc3\xa4 politiikkaan, sek\xc3\xa4 sellaisten asioiden toistelu, joiden totuudellisuudesta ei v\xc3\xa4litet\xc3\xa4._NEWLINE_Totuudenj\xc3\xa4lkeisyys (engl. post-truth) tarkoittaa Oxfordin englannin kielen sanakirjan mukaan "olosuhteita, joissa objektiiviset faktat vaikuttavat yleiseen mielipiteeseen v\xc3\xa4hemm\xc3\xa4n kuin tunteisiin ja henkil\xc3\xb6kohtaisiin vakaumuksiin vetoaminen". Oxfordin sanakirjan mukaan k\xc3\xa4sitett\xc3\xa4 totuudenj\xc3\xa4lkeinen k\xc3\xa4ytti nykymerkityksess\xc3\xa4\xc3\xa4n serbialais-amerikkalainen n\xc3\xa4ytelm\xc3\xa4kirjailija Steve Tesich The Nation -lehdess\xc3\xa4 kirjoituksessaan vuonna 1992, jossa h\xc3\xa4n k\xc3\xa4sitteli Persianlahden sodan ja Iran-Contra-skandaalin vaikutuksia. K\xc3\xa4sitteen totuudenj\xc3\xa4lkeinen politiikka ensimm\xc3\xa4isen\xc3\xa4 k\xc3\xa4ytt\xc3\xa4j\xc3\xa4n\xc3\xa4 on pidetty blogikirjoittaja David Robertsia, joka k\xc3\xa4ytti termi\xc3\xa4 Grist-lehdelle kirjoittamassaan kolumnissa, jonka h\xc3\xa4n oli p\xc3\xa4iv\xc3\xa4nnyt aprillip\xc3\xa4iv\xc3\xa4lle 2010._NEWLINE_Politiikan kommentaattorit ovat huomanneet totuudenj\xc3\xa4lkeisen politiikan lis\xc3\xa4\xc3\xa4ntyneen esimerkiksi Yhdysvaltojen, Australian, Britannian ja Intian politiikassa, samoin my\xc3\xb6s muussa keskustelussa, joita k\xc3\xa4yd\xc3\xa4\xc3\xa4n ymp\xc3\xa4rivuorokautisen uutistulvan, uutisraportoinnin ep\xc3\xa4tasapainoisuuden ja sosiaalisen median voimin._NEWLINE_Termin totuudenj\xc3\xa4lkeinen politiikka k\xc3\xa4ytt\xc3\xb6 laajeni erityisesti vuonna 2016 Yhdysvalloissa vuoden 2016 presidentinvaalien aikaan ja Britannissa Brexit-\xc3\xa4\xc3\xa4nestyksen aikaan. _NEWLINE_Oxfordin sanakirja valitsikin englanninkielisen sanan \xe2\x80\x9dtotuudenj\xc3\xa4lkeinen\xe2\x80\x9d vuoden 2016 sanaksi._NEWLINE_K\xc3\xa4sitteest\xc3\xa4, sen merkityksest\xc3\xa4 ja soveltuvuudesta suomalaiseen politiikkaan on k\xc3\xa4yty aktiivista keskustelua vuodesta 2016 alkaen. Valtiotieteilij\xc3\xa4, yliopistonlehtori Paul-Erik Korvelan mukaan termi ilment\xc3\xa4\xc3\xa4 historiallista likin\xc3\xa4k\xc3\xb6isyytt\xc3\xa4. Politiikan tutkija Johanna Vuorelma on todennut puheen totuudenj\xc3\xa4lkeisyydest\xc3\xa4 ilment\xc3\xa4v\xc3\xa4n tyypillist\xc3\xa4 l\xc3\xa4nsimaista rappiotarinaa. Toiset tutkijat puolestaan ovat kritisoineet Korvelaa olkinukkea vastaan hy\xc3\xb6kk\xc3\xa4\xc3\xa4misest\xc3\xa4._NEWLINE_On esitetty, ett\xc3\xa4 ajatusta totuudenj\xc3\xa4lkeisest\xc3\xa4 politiikasta voidaan pit\xc3\xa4\xc3\xa4 l\xc3\xa4ht\xc3\xb6kohtana tarkemmalle empiiriselle ja k\xc3\xa4sitteelliselle tutkimukselle. Antto Vihma, Jarno Hartikainen, Hannu-Pekka Ik\xc3\xa4heimo ja Olli Seuri k\xc3\xa4yv\xc3\xa4t l\xc3\xa4pi teoksessaan Totuuden j\xc3\xa4lkeen totuudenj\xc3\xa4lkeisen ajan ilmi\xc3\xb6it\xc3\xa4 ja sen historiallisia ajureita. Yhteiskuntatieteilij\xc3\xa4 Ari-Elmeri Hyv\xc3\xb6nen on pyrkinyt m\xc3\xa4\xc3\xa4rittelem\xc3\xa4\xc3\xa4n totuudenj\xc3\xa4lkeisyyden tilaksi, jossa poliittisen puheen ei tarvitse edes vaikuttaa totuudenmukaiselta. Poliittisen puheen tyylin\xc3\xa4 totuudenj\xc3\xa4lkeisyytt\xc3\xa4 tuottaa demokraattisen keskustelun perusehdoista piittaamaton puhe, jonka tavoitteena ei ole vakuuttaa vaan shokeerata ja aiheuttaa h\xc3\xa4mmennyst\xc3\xa4.'